Østerrikes riksvåpen

**Østerrikes riksvåpen** er et våpenskjold som fikk sin nåværende utforming 1919 og ble gjeninnført 1945. Skjoldet er rødt med en sølv bjelke. Det er på brystet til en svart heraldisk ørn med rød tunge, gull nebb og klør, kronet med en murkrone med tre synlige tårn. Høyre klo holder en gull sigd. Venstre klo holder en gull hammer. Klørne er lenket med en brutt, sølv lenke. Skjoldets innhold er som Østerrikes flagg.

## Symbolikk

Da ørnen ble innført som republikkens symbol, ble det uttrykkelig nedfelt at det ikke var en redusert versjon av den keiserlige dobbeltørnen, men at den var hentet fra det gamle romerske herskersymbolet *Aquila*. Ørnen er likevel formet som en heraldisk stilisert ørn.

At ørnen holder en hammer og sigd i klørne gir ved første blikk assosiasjoner til kommunismen, men murkronen på ørnens hode gir i tillegg borgerskapet et symbol, slik at de tre til sammen viser klassenes enhet: Arbeidere, bønder og borgerskap.

Den brutte lenken ble tilført etter andre verdenskrig og symboliserer frigjøringen fra nazismen.

## Historisk utvikling

Det røde skjoldet med sølv bjelke er opprinnelig huset Babenbergs slektsvåpen, båret siden tredje korstog. Det var hertugen av Østerrikes våpen første gang 1251.


Fil:Coat of arms of the archduchy of Austria.svg|Hertugen av Østerrikes våpen 1200-tallet, kalt «der Bindenschild» (tysk for *bjelkeskjoldet*).
Fil:Kaernten shield CoA.svg|Hertugen av Østerrikes våpen 1300-tallet. Nå delstaten Kärntens landskapsvåpen.
Fil:Wappen Erzherzogtum Österreich unter der Enns.png|Erkehertugen av Nedre Østerrikes våpen 1804–1918, kalt «das Lerchenwappen», (tysk for *lerkevåpenet*). Senere utviklet til delstaten Niederösterreichs våpen.
Fil:Wappen Erzherzogtum Österreich ob der Enns.png|Erkehertugen av Øvre Østerrikes våpen 1804–1918. Senere utviklet til delstaten Oberösterreichs våpen.
Fil:Wappen Kaisertum Österreich 1815 (Klein).png|Keiserriket Østerrikes lille riksvåpen 1806–1915, med østerriksk keiserkrone, dobbeltørn (symbol for dobbeltmonarkiet) og slektsvåpen for fyrstehusene Habsburg, Habsburg-Lothringen og Babenberg samlet på skjoldet omgitt av ordenen det gylne skinn
Fil:Lesser Coat of arms of Austria-Hungary.svg|Keiserriket Østerrike-Ungarns riksvåpen 1915–1918, formet som et alliansevåpen
Fil:Imperial Coat of Arms of Austria.svg|Kongen av Østerrikes formelle våpen 1915–1918
File:Austria Bundesadler 1919-1934.svg|Første republikken Østerrikes riksvåpen 1919–1934
Fil:Österreich-Wappen (1934-1938).svg|Østerrikes riksvåpen under nazismen 1934–1938
Fil:Austria Bundesadler 2.svg|Østerrikes nåværende riksvåpen i forenklet utforming


## Litteratur
* Carl Alex. von Volborth: *Alverdens heraldik i farver*, Politikens Forlag, København 1972 (oversatt av Sven Tito Achen)
* Ottfried Neubecker: *Heraldik. Kilder, brug, betydning*, København 1979 (oversatt og bearbeidet for Skandinavia av Nils G. Bartholdy)
* Georg Scheibelreiter: «Der österreichische Bindenschild», *Genealogica & Heraldica. Influence on Genealogy and Heraldry of Major Events in the History of a Nation. Proceedings of the XXXIst International Congress of Genealogical and Heraldic Sciences*, Oslo 2014, utgitt av Slektshistorisk forlag i 2015, side 355-370